b'\n_START_ARTICLE_\nKalettomanj\xc3\xa4rvi (Juupajoki)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 1,4 hehtaaria ja se on 150 metri\xc3\xa4 pitk\xc3\xa4 ja 150 metri\xc3\xa4 leve\xc3\xa4. Se sijaitsee Juupajoen it\xc3\xa4puolella ja L\xc3\xa4ngelm\xc3\xa4en pohjoispuolella olevalla m\xc3\xa4kisell\xc3\xa4 yl\xc3\xa4nk\xc3\xb6alueella m\xc3\xa4kien v\xc3\xa4lisess\xc3\xa4 painaumassa. J\xc3\xa4rvell\xc3\xa4 ei ole kartan mukaan saaria. Sen rantaviivan pituus on 450 metri\xc3\xa4 ja sen rannat ovat mets\xc3\xa4maata. J\xc3\xa4rven l\xc3\xa4nsirannalla sijaitsee vapaa-ajan asunto, jonne tulee mets\xc3\xa4autotie Pet\xc3\xa4\xc3\xa4j\xc3\xa4rvelt\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Lepp\xc3\xa4hampaanjoen valuma-alueella (35.75), jonka Sahajoen valuma-alueeseen (35.756) se kuuluu. J\xc3\xa4rven vedenpinnan korkeus on 131,9 metri\xc3\xa4 mpy. Viereinen suo on ojitettu ja j\xc3\xa4rveen on johdettu kolme ojaa. N\xc3\xa4m\xc3\xa4 oja toimivat samalla laskuojina ja virtaavat suon j\xc3\xa4lkeen pohjoiseen, miss\xc3\xa4 ojat yhtyv\xc3\xa4t Hein\xc3\xa4ojaan. Se laskee Pieneen Valkeaj\xc3\xa4rveen ja Valkeajoen j\xc3\xa4lkeen V\xc3\xa4h\xc3\xa4\xc3\xa4n Pet\xc3\xa4\xc3\xa4j\xc3\xa4rveen, jonka vesireitti p\xc3\xa4\xc3\xa4tyy lopulta Sahajokeen.\n_START_SECTION_\nHistoriaa\n_START_PARAGRAPH_\nVuoden 1958 peruskartassa oli \xe2\x80\x9dKaletonj\xc3\xa4rvi\xe2\x80\x9d ojittamattoman suon \xc3\xa4\xc3\xa4rell\xc3\xa4 autiona, mutta vuoden 1977 kartassa oli siihen johdettu kaksi ojaa ja l\xc3\xa4nsirannalle rakennettu m\xc3\xb6kki. Samalla oli maatilojen v\xc3\xa4linen polku parannettu maantieksi.'